**BESZÁLLÍTÓI KERETSZERZŐDÉS**

amely létrejött egyrészről:

**Víz- és Csatornaművek Koncessziós ZRt. Szolnok**

Székhely: 5000 Szolnok, Vízmű utca 1.

Adószám: 11272292-2-16

Cégjegyzékszám: 16-10-001613

Számlaszám: 10404508-45015924-00000000

E-mail cím: titkarsag@vcsm.hu

Képviselik:Magyar Péter Gyuláné és Séllei Lászlóné igazgatósági tagok

mint Megrendelő (a továbbiakban **Megrendelő**)

másrészről

**…**

Székhely: …

Adószám: …

Cégjegyzékszám: …

Számlaszám: …

E-mail cím: …

Képviseli:…

mint Beszállító (a továbbiakban: **Beszállító**)

(együttesen a továbbiakban: **Felek**) között, az alulírott napon és helyen, az alábbi tárgyban és meghatározott feltételek mellett:

**1. A szerződés tárgya, keretösszege**

1.1. A Megrendelő a jelen szerződésben foglaltak alapján megrendeli, a Beszállító pedig elvállalja a Megrendelő igénye szerint szennyvízvezetékek, szerelvények és a szennyvízelvezető víziközmű-rendszer üzemeltetéséhez szükséges rezsianyagok beszállítását. Megrendelő arra vonatkozó egyedi igénye alapján az 1. számú mellékletben nem szereplő tételt is beszerezhet a Beszállító.

1.2. Felek rögzítik, hogy a jelen keretszerződés alapján az eseti megrendelések, illetve teljesített szolgáltatások összesített ellenértéke a rendelkezésére álló **nettó 5.000.000,- Ft + ÁFA, azaz nettó ötmillió forint + ÁFA** keretösszeget nem haladhatja meg.

**2. Felek jogai és kötelezettségei**

2.1.Felek a jelen szerződés szerinti feladatokat együttműködve, a jóhiszeműség és tisztesség polgári jogi követelményrendszere szerint kötelesek ellátni, mások személyiségi és vagyoni jogainak tiszteletben tartása mellett. Ennek érdekében kötelesek a szerződésszerű teljesítés akadályáról, az esetleges késedelem előrelátható idejéről a másik felet haladéktalanul értesíteni.

2.2. Beszállító a jelen szerződés tárgyát képező feladatát a jelen szerződésben foglaltak, illetve megfelelő szakmai képzettség és alkalmasság alapján köteles ellátni.

2.3. Beszállító kijelenti és teljes körű felelősséget vállal azért, hogy a jelen szerződésből eredő kötelezettségek teljesítéséhez szükséges eszközökkel, továbbá szakértelemmel rendelkezik, illetve azokkal jelen szerződés hatálya alatt mindvégig rendelkezni fog.

2.4. Beszállító köteles a Megrendelőt minden olyan körülményről haladéktalanul értesíteni, amely a jelen szerződés teljesítését veszélyeztet(het)i vagy gátol(hat)ja. Az értesítés elmulasztásából eredő minden kárért Beszállító felel.

2.5. Beszállító szavatolja, hogy az általa kiadott termékek alkalmasak a rendeltetésszerű használatra, valamint mentesek mindenfajta fejlesztési, anyagbeli, illetve a Beszállító vagy közreműködői tevékenységével vagy mulasztásával bármilyen más módon összefüggő hibáktól.

2.6. Beszállítónak a Megrendelő által az eseti megrendelésben meghatározott anyagokat az év minden napjára vonatkozóan az eseti megrendelés közlésétől számított 24 órán belül át kell adnia a Megrendelő részére a Megrendelő 5000 Szolnok, Vízmű u. 1. szám alatti székhelyén. Továbbá a Megrendelő folyamatos, zavartalan és biztonságos üzemeltetésének elősegítése érdekében a Beszállító munkaidőn túli és ünnepnapokat is beleértve 24 órás ügyeleti szolgálatot köteles biztosítani.

2.7. Beszállító által beszállított termékek vonatkozásában rendelkezniük kell az alábbi szükséges érvényes és hatályos engedélyekkel és műszaki dokumentációval:

• gyártó által készített, a megajánlott termék(ek)re vonatkozóan kiállított Teljesítménynyilatkozat a 275/2013. (VII.16.) Korm. rendelet, illetve a 305/2011/EU európai parlamenti és tanácsirendelet szerint.

Beszállító által beszállított egyes termékeknek meg kell felelniük a vonatkozó szabványoknak:

• Csövek vizsgálati előírásai:

MSZ EN ISO 13259 /a csövek és csatlakozásaik víztömörsége/

MSZ EN ISO 3126 / méretek és mérettűrések/

MSZ EN ISO 9969 /gyűrűmerevség/

MSZ EN ISO 13968 és MSZ EN ISO 9967 /csövek tartóssága/

Vonatkozó műszaki előírás: MSZ 9982

• Idomok vizsgálati előírásai:

ISO 13257 /a csatlakozások tartóssága/

MSZ EN 1053 vagy MSZ EN 1277 /víztömörség/

MSZ EN ISO 13968 /csövek és csőidomok tartóssága/

MSZ EN ISO 13967 /gyűrűmerevség/

MSZ 9982

MSZ EN 1092-2:2018 (Karimák és kötéseik.)

• Öntvény idomok:

A-123/2017 sz. NMÉ /nyomásállóság, tömítettség/

• Öntöttvas fedlapok, víznyelőrácsok:

MSZ EN 124

• Ragasztó:

NMÉ: A-89/2016/Vinilfix/• MSZ EN ISO 29601:2011 (Festékek és lakkok. Korrózióvédelem védő festékrendszerekkel. A porozitás értékelése száraz rétegben.)

EN 681-1:2000 (Elasztomer tömítések. A víz- és vízelvezető alkalmazásokban használt csőcsatlakozók anyagkövetelményei. 1. rész: Vulkanizált gumi.)

**3. A szerződés hatálya**

3.1. Felek a szerződést határozott időre, az aláírás napjától 2024. december 31-ig kötik, amely azonban a keretösszeg kimerülésével megszűnik. A szerződés időbeli hatálya opcionálisan a Megrendelő egyoldalú jognyilatkozatával 6 hónappal meghosszabbítható.

A Felek rögzítik, hogy 2024. december 31. napján – meghosszabbítás esetén 2025. június 30. napján – a szerződés a keretösszeg kimerülése nélkül is megszűnik. Megrendelőt a keretszerződés megkötésével lehívási (megrendelési) kötelezettség nem terheli.

Amennyiben az eseti megrendelések összesített ellenértéke eléri az 5.000.000.- Ft keretösszeget, úgy a szerződés – a fenti időtartamra tekintet nélkül – külön jognyilatkozat nélkül minden további jogcselekmény nélkül megszűnik, azt követően a szerződés terhére további megrendelés nem bocsátható ki és további megrendelés nem teljesíthető.

3.2. Felek rögzítik, hogy a Beszállító a szerződés időtartama alatt a mindenkori hatályos árjegyzéke, valamint az 1. számú mellékletben foglalt anyagok esetében az 1. számú mellékletben foglaltak figyelembevételével teljesíti a szerződésben foglaltakat.

3.3. Beszállító jelen keretszerződés aláírásával tudomásul veszi, hogy Megrendelő egyidejűleg több eseti megrendelés kibocsátására is jogosult.

3.4. Beszállító a keretszerződés aláírásával tudomásul veszi, hogy a szerződés 1.2. pontjában rögzített keretösszeg nem jelent megrendelési kötelezettséget a Megrendelő számára. A Beszállító tudomásul veszi, hogy az összeg kimerítésének elmaradása esetén Megrendelő felé semmilyen követeléssel nem élhet. A Beszállító tudomásul veszi, hogy az összeg kimerítésének elmaradása, valamint a tételes anyaglistában felsorolt termék megrendelésének elmaradása esetén Megrendelő felé semmilyen követeléssel nem élhet.

**4. Fizetési feltételek**

4.1.Beszállító tudomásul veszi és elfogadja, hogy számla benyújtására – szerződésszerű (hiba- és hiánymentes) teljesítés elismerését követően – kizárólag az alábbi feltételek szerint jogosult.

4.2. Megrendelő előleget nem fizet. A számlázás és a kifizetés devizaneme: magyar forint (HUF).

4.3. Megrendelő tartalékkeretet nem köt ki.

4.4. A Beszállító által kibocsátott számla kötelező melléklete a teljesítés tényét igazoló okmány eredeti példánya (pl.: teljesítés igazolás, szállító levél, stb.).

4.5. A Megrendelő a Beszállító által kibocsátott számlát átutalással teljesíti a Beszállító által kibocsátott számlában megjelölt számlaszámára. A számla fizetési határideje a számla keltétől számított 30 nap. Amennyiben a számlával kapcsolatosan kifogás merül fel, a Felek azt a számla kézhezvételét követően 8 napon belül egyeztetik.

A számla ellenértékét a Beszállító a Polgári Törvénykönyvről szóló 2013. évi V. törvény (a továbbiakban: Ptk.) Hatodik könyvben foglalt szabályok szerint átutalással egyenlíti ki.

A bankszámlák közötti elszámolás útján teljesített fizetést – a Ptk. 6:42. §-ától eltérően – akkor kell megtörténtnek tekinteni, amikor a pénzintézet a fizetésre kötelezett bankszámláját megterheli.

4.5. A számla alapján fizetési kötelezettség csak akkor keletkezik, ha a Beszállító által kiállított számla maradéktalanul megfelel a jogszabályok és a jelen szerződés szerinti valamennyi követelménynek.

4.6. A számla késedelmes kiegyenlítése esetén Beszállítót a mindenkor hatályos Ptk. szerinti késedelmi kamat illeti meg.

4.7. Megrendelő a hibás, nem szabályosan összeállított számla ellenértékének késedelmes átutalása miatti károkért nem felel.

4.8. Az ÁFA mértékére a mindenkor hatályos jogszabályok az irányadók.

**5. Jótállás, kellékszavatosság**

5.1.Beszállító a vonatkozó jogszabályi előírásokban rögzített kötelező időtartamú, teljes körű jótállást köteles vállalni az általa leszállított termékekre.

Az egyes termékekre vonatkozó jótállási idő az adott termék átadásának időpontjától kezdődik.

5.2. Beszállítót jogszabályon alapuló kellékszavatosság terheli.

**6. A szerződés megszűnése, a szerződésszegés jogkövetkezményei**

6.1. Jelen szerződést Megrendelő – a Beszállító írásbeli értesítése mellett – jogosult azonnali hatályú felmondással megszüntetni, ha erre a Beszállító súlyos szerződésszegése okot szolgáltat, különösen, ha

* a Beszállító a teljesítést jogos ok nélkül megtagadja,
* a Beszállító jelen szerződés szerinti titoktartási kötelezettségeit megsérti, vagy olyan magatartást tanúsít, amely a vele való további együttműködést vagy a szerződés céljának elérését nagymértékben veszélyezteti;
* amennyiben a Beszállító három alkalmat meghaladóan az eseti megrendelések teljesítésével, a Megrendelő írásbeli felszólítása ellenére késedelembe esik, vagy a szerződésből fakadó egyéb kötelezettségeit súlyosan megszegi, a Megrendelő a szerződésszegés tényét erre az alpontra hivatkozással feljegyzésben rögzíti, és határidő tűzésével felhívja a szerződésszegés megszüntetésére. Ha Beszállító a Megrendelő által megszabott határidőig nem tesz meg minden elvárható lépést a szerződésszegés megszüntetésére, Megrendelő felmondhatja a szerződést. Ilyen szerződésszegésnek minősül különösen:
* az általános minőségi követelmények,
* a teljesítésre vonatkozó jogszabályi rendelkezések,
* az együttműködési szabályok megsértése, vagy
* a Megrendelő által meghatározott teljesítési határidő, póthatáridő többszöri elmulasztása.

6.2. Megrendelő választása szerint a szerződéstől elállhat vagy azt felmondhatja, ha a teljesítési határidő lejárta előtt nyilvánvalóvá válik, hogy a Beszállító a munkát csak olyan számottevő késéssel tudja megkezdeni és/vagy elvégezni, hogy a teljesítés emiatt a Megrendelőnek már nem áll érdekében.

6.3. Beszállító köteles a neki felróhatóan bekövetkező szerződésszegésből eredő károk megtérítésére, a Polgári Törvénykönyvről szóló 2013. évi V. törvényben (továbbiakban: Ptk.) foglalt kártérítés általános szabályai szerint.

6.4. Késedelmi kötbér

6.4.1. Ha Beszállító - olyan okból, amelyért felelős - késedelmesen teljesít, Megrendelő késedelmi kötbérre jogosult a késedelem minden naptári napjára, mely a teljesítési igazolás kiállításának napjáig eltelik. A késedelmi kötbér mértéke az eseti megrendelés nettó ellenértékének 2%-a/nap. A késedelmi kötbér maximális mértéke az eseti megrendelés nettó ellenértékének 20%-a.

6.4.2. Beszállítót a késedelmes teljesítés esetére kikötött kötbér megfizetése nem mentesíti a teljesítés alól.

6.4.3. Amennyiben a késedelmi kötbér összege eléri vagy meghaladja az eseti megállapodás nettó ellenértékének 20%-át, azaz a késedelemmel érintett napok száma eléri, vagy meghaladja a 10 napot, a Megrendelő jogosult az eseti megrendeléstől elállni, és ez esetben meghiúsulási kötbért követelni.

6.4.4. Felek rögzítik továbbá, hogy a Beszállító köteles a késedelmes teljesítésből eredően Megrendelőnek mindazon kárát megtéríteni, amelyért Megrendelő harmadik személy felé helytállni tartozik.

6.5. Hibás teljesítési kötbér

6.5.1. Ha Beszállító - olyan okból, amelyért felelős - hibásan teljesít, a hiba kijavításáig a minőségi kifogással érintett eseti megállapodás nettó ellenértékének, mint vetítési alapnak 2%-a/nap összegű hibás teljesítési kötbér megfizetésére köteles a hibák, hiányok kijavítására tűzött póthatáridő eredménytelen leteltének napjától a hibák, hiányok tényleges kijavításának napjáig. A hibás teljesítési kötbér maximális mértéke az eseti megállapodás nettó ellenértékének 20%-a.

6.5.2. Amennyiben a hibás teljesítéssel érintett napok száma a 10 napot eléri, vagy meghaladja, a Megrendelő jogosult az eseti megállapodástól elállni vagy azt felmondani, és ez esetben meghiúsulási kötbért követelni.

6.6. Meghiúsulási kötbér

6.6.1. Eseti megrendelés meghiúsulása:

Amennyiben az eseti megállapodás teljesítése – olyan okból, amelyért Beszállító felelős – elmarad, Megrendelő meghiúsulási kötbérre jogosult, melynek mértéke a meghiúsulással érintett eseti megállapodásra eső nettó ellenérték 30%-a.

Megrendelő jogosult az eseti megállapodások legalább 3 alkalommal történő meghiúsulását követően a keretszerződés teljesítését meghiúsultnak tekinteni, amely után Megrendelő a teljes keretszerződés azonnali hatályú felmondására vagy elállására és meghiúsulási kötbér érvényesítésére jogosult.

6.6.2. Keretszerződés meghiúsulása:

Ha a szerződés teljesítése olyan okból, amiért a Beszállító felelős elmarad, a Beszállító - a Ptk 6:186. § (1) bekezdésének megfelelően - a jelen szerződés szerinti teljes nettó keretösszeg 30%-ának megfelelő meghiúsulási kötbér megfizetésére köteles.

6.7. Megrendelő – a meghiúsulási kötbér összegén felül - érvényesítheti a szerződésszegésből eredő, igazolt kárainak megtérítését Beszállítóval szemben.

6.8. Megrendelő a kötbért, illetve a kötbér mértékét meghaladó értékű kárigényét – amennyiben azt Beszállító nem vitatja – jogosult beszámítással érvényesíteni Beszállító még ki nem fizetett számlájával szemben.

6.9. A teljesítés elmaradása esetére kikötött kötbér érvényesítése a teljesítés követelését kizárja.

6.10. Felek jogosultak a keretszerződést vagy az eseti megrendelések teljesítését azonnali hatállyal írásban felmondani, ha a másik fél a keretszerződés vagy az eseti megállapodások bármely pontját súlyosan megszegi.

6.11. Ha a Beszállító számára a keretszerződés vagy az eseti megrendelések teljesítése akadályokba ütközik a Megrendelő által igényelt, szokásos mértéket meghaladó utólagos módosítás miatt vagy ilyen módosítás következtében a keretszerződés vagy az eseti megrendelések teljesítése a Beszállító számára lehetetlenné válik, a keretszerződéstől vagy az eseti megrendeléstől a jövőre nézve a Beszállító elállhat.

6.12. A keretszerződést bármely fél jogosult egyoldalúan, 60 napos felmondási idő betartásával, indokolási kötelezettség nélkül írásban felmondani.

**7. Kapcsolattartás**

7.1. **Megrendelő kapcsolattartó(i)nak neve, telefonszáma**:

Magyar Péter Gyuláné műszaki igazgató +36/30/228-6924

Vasas Péter István üzemigazgató +36/30/682-1650

Pénzügyi kapcsolattartó: Jankóné Kiss Ildikó Közg. oszt.vez.h. +36/30/429-7335

7.2. **Beszállító kapcsolattartó(i)nak neve, telefonszáma:**

… …

7.3.Felek az előzőekben megnevezett kapcsolattartók személyében vagy a megadott elérhetőségekben bekövetkezett bármely változást kötelesek haladéktalanul jelezni a másik félnek, mely tájékoztatást a változástól számított legkésőbb 3 munkanapon belül írásban is kötelesek megismételni.

**8. Titoktartás**

8.1. A szerződés teljesítése során bármely fél tudomására jutott olyan információk, amelyek a másik fél múlt, jelen vagy jövőbeli fejlesztéseire, üzleti tevékenységeire, termékeire, szolgáltatásaira, alkalmazottaira vagy technikai ismereteire vonatkoznak, üzleti titoknak minősülnek és azokat a Felek bizalmasnak minősítik.

8.2. Beszállító kötelezettséget vállal arra, hogy a jogszabályi kötelezettségek keretei között, a szerződés időtartama alatt – továbbá annak bármely okból történő megszűnése esetén időbeli korlátozás nélkül, a továbbiakban is – harmadik személlyel nem közli, nem hozza nyilvánosságra, nem reprodukálja semmilyen formában a szerződés teljesítése során tudomásra jutott - legyen az akár szóbeli, akár írásos - műszaki, jogi, üzleti információt, tényt, adatot, dokumentumot, információt - ideértve, de nem csak erre korlátozva a know-how-t, költségekre, eljárásokra, tervekre, adatrendszerekre vonatkozó információkat, számítógépes programokat - kivéve, ha a közléshez Megrendelő előzetesen, írásban hozzájárult vagy ha azok jogszabályi, valamint bírósági vagy más hatósági rendelkezés alapján közérdekűnek vagy közérdekből nyilvános adatnak minősülnek.

8.3. A másik fél bizalmas információjáról tudomást szerző fél azt kizárólag a szerződés teljesítése során használhatja fel, a másik fél előzetes írásbeli hozzájárulása nélkül azt harmadik féllel nem közölheti, nyilvánosságra nem hozhatja, nem másolhatja, nem reprodukálhatja.

8.4. Felek megállapodnak abban, hogy a jelen pont szerinti titoktartási kötelezettség – amennyiben van(nak) – az alvállalkozó(k)ra, és a Beszállítóval munkaviszonyban vagy egyéb foglalkoztatási jogviszonyban nem álló szakemberekre is kiterjed.

**9. Vegyes és záró rendelkezések**

9.1.Felek kötelezettséget vállalnak arra, hogy amennyiben a jelen nyilatkozatukhoz képest adataikban változás következik be, azt írásban haladéktalanul közlik a másik féllel.

9.2. Amennyiben a Szerződés bármely rendelkezése érvénytelen, ez a szerződés egyéb rendelkezéseinek érvényességét nem érinti - kivéve, ha a Felek ezen rendelkezés nélkül a szerződést nem kötötték volna meg.

9.3. Felek megállapodnak abban, hogy az esetlegesen felmerülő vitás kérdéseket egymással tárgyalásos úton rendezik. Amennyiben a tárgyalás nem vezet eredményre, érdekeiket a magyar jog és a magyar polgári peres eljárás szabályai szerint bírósági úton érvényesítik. Felek rögzítik, hogy mind az eseti, mind az állandó választott bírósági eljárás igénybevételével lehetőségét kizárják.

9.4. Jelen szerződés módosítására Felek kizárólag írásban jogosultak.

9.5. Felek megállapodnak abban, hogy a jelen szerződésben a szerződés teljesítéséhez szükséges és azt meg nem haladó mértékben megadott, a Felek munkavállalóira, képviselőire vagy meghatalmazottjaira vonatkozó személyes adatokat csak a jelen szerződés teljesítése céljából kezelnek és azt a jogszabály által előírt megőrzési időszakon kívül törölni kötelesek. A Felek rögzítik, hogy a személyes adatok kezelésének jogalapja az Európai Parlament és a Tanács (EU) 2016/679 rendelete (GDPR) 6. cikk (1) bekezdés b) pontjában megadott jogalap.

9.6. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.) és a vonatkozó egyéb jogszabályok rendelkezései az irányadóak.

Jelen 6 oldalból álló szerződés 2 egyező tartalmú példányban készült, amelyeket a Felek elolvasás és értelmezés után, mint ügyleti akaratukkal mindenben egyezőt jóváhagyólag cégszerűen aláírták. A 2 példányból 1-1 példányt Megrendelő, illetve Beszállító őriz meg.

Szolnok, 2024. …

**Megrendelő képviseletében: Beszállító képviseletében:**

**Magyar Péter Gyuláné és Séllei Lászlóné …**

**igazgatósági tagok …**